For mange opgaver og for få ressourcer truer den svenske retsstat, hvor bander flere steder har overtaget magten, advarer politichef.

Flygtningestrømmen, terrortruslen, kriminelle bander og religiøs ekstremisme presser svensk politi i en sådan grad, at systemet er ved at bukke under.

Sådan lyder advarslen fra politiinspektør Lars Alvarsjö fra Region Stockholm i et debatindlæg i Svenska Dagbladet.

Han skriver, at lovløsheden i dag hersker i mange forstadsområder, hvor kriminelle bander har overtaget magten og nu bestemmer reglerne.

- I disse områder er det hverdag, at politifolk mødes af stenkast, molotovcocktails, trusler og andre former for vold. Der har også været kastet en håndgranat mod politiets køretøjer, ligesom også brand- og ambulancepersonale udsættes for angreb under udrykninger i disse områder, skriver Lars Alvarsjö.

Hele 53 områder er ifølge en rapport fra det svenske politis nationale operativafdeling, Noa, hærget af kriminelle bander. Særlig ramt er bydele som Tensta, Husby og Rinkeby ved Stockholm og Angered, samt Bergsjön og Hammarkullen ved Göteborg, skriver Kristeligt Dagblad tirsdag.

Frygter radikalisering og rekruttering

Svensk politi har derfor flere gange bedt om ekstra ressourcer til at håndtere den tilspidsede situation i nogle områder af landet.

Ifølge Lars Alvarsjö er der brug for i omegnen af 10.000 flere betjente for at løse alle opgaverne, der også tæller sikkerheden ved sportsbegivenheder, statsbesøg, demonstrationer og meget andet. Med de nuværende ressourcer vil politiet i fremtiden ikke kunne løse sine opgaver, skriver politichefen.

Politiet frygter, at rekrutteringen af terrorister udgør et stort problem i områderne, hvor banderne har taget magten, og den svenske terror- og radikaliseringsforsker Magnus Ranstorp bakker op om politiets vurdering. Han mener, at situationen er en katastrofe, skriver Kristeligt Dagblad.

- I de værste områder har ekstremister overtaget, mens svenskerne apatiske ser til. Hele retsfølelsen og trygheden er truet af, at politiet er ved at bukke under, og det ser kun ud til at blive værre, siger han til avisen.